[{"text_idx": "#000000", "text": "TEJO-anoj volas resti junaj g\u0302is 35"}, {"text_idx": "#000001", "text": "Por kontrau\u0306batali la malkreskon de la membraro de TEJO, la nova prezidanto Michael Boris Mandirola proponas ke oni altigu la ag\u0302olimon de 30 al 35 jaroj. Simile oni faris en 1990, kiam la ag\u0302olimo por membreco estis altigita de 26 al 30 jaroj. Tio tamen nur provizore haltigis la membrofalon."}, {"text_idx": "#000002", "text": "Antau\u0306 tri jardekoj TEJO havis sume preskau\u0306 dek mil membrojn. Tamen jam tiam la gvidantoj de la junulara asocio c\u0302agrenig\u0302is pro la falanta membronombro \u2013 la kvanto de individuaj membroj dum tri sinsekvaj jaroj restis sub kvarcent."}, {"text_idx": "#000003", "text": "Por pliigi la membronombron oni tiam decidis permesi al esperantistoj resti junaj pli longe. Oni altigis la ag\u0302olimon por membreco g\u0302is 30 jaroj, kaj tio provizore helpis: la kvanto de individuaj membroj dum kelkaj jaroj saltis al proksimume okcent."}, {"text_idx": "#000004", "text": "Samtempe tamen dau\u0306ris la falo en la kvanto de aligitaj membroj, grandparte pro la s\u0302ang\u0302oj okazintaj en orienta Eu\u0306ropo. En 1994 la suma kvanto de aligitaj kaj individuaj membroj falis sub kvar mil, en 1998 sub tri mil, kaj en 2002 sub du mil. Poste okazis iometa stabilig\u0302o, sed sur malalta nivelo."}, {"text_idx": "#000005", "text": "Ankau\u0306 la kvanto de individuaj membroj baldau\u0306 denove malkreskis, kaj en la lastaj jaroj TEJO stabile havas malpli ol kvincent individuajn membrojn. Nuntempe la suma membrokvanto estas nur kvinono de tio, kio g\u0302i estis antau\u0306 tri jardekoj. La asocio fakte nenie afis\u0302as sian efektivan membronombron, sed la ciferoj troveblas en la jaraj raportoj de UEA."}, {"text_idx": "#000006", "text": "La sekretemo pri la membronombro povas parte esti kau\u0306zita de tio, ke la membroj estas tute tro malmultaj por plenumi la postulojn de Eu\u0306ropa Junulara Forumo, kies membro TEJO estas. En 2014 TEJO havis sume 1.926 individuajn kaj aligitajn membrojn en la tuta mondo, dum devus esti 5.000 en minimume 10 eu\u0306ropaj landoj kaj en neniu el ili malpli ol 300 membroj."}, {"text_idx": "#000007", "text": "La statuto de Eu\u0306ropa Junulara Forumo tamen enhavas la eblecon esti membro sen plenumi la nombran kriterion, sed tiukaze necesas aparta rekomendo de la decidaj organoj de EJF. Sekve ekzistas la risko, ke TEJO facile povus esti eksigita el EJF, dum g\u0302i ne plenumas la kriteriojn pri la membrokvanto."}, {"text_idx": "#000008", "text": "En letero sendita al la komitato de TEJO, prezidanto Michael Boris Mandirola atentigas, ke la altigo de la ag\u0302olimo pliigus la kvanton de membroj en la asocio kaj ebligus al spertaj aktivuloj pli longe resti en la asocio. Aldone la s\u0302ang\u0302o lau\u0306 li povus utili al la landaj sekcioj de TEJO:"}, {"text_idx": "#000009", "text": "\u2013 Pluraj el ili nun malfortas kaj estus granda helpo por multaj el ili povi kalkuli je la homoj inter 30 kaj 35."}, {"text_idx": "#000011", "text": "Tamen ne s\u0302ajnas, ke la altigo de la ag\u0302olimo multe utilos por pliigi la membronobron de TEJO. La membraro de UEA estas relative ag\u0302a, kaj kredeble nur kelkdeko da individuaj membroj trovig\u0302as en la ag\u0302o 31-35 jaroj. Ankau\u0306 finance la s\u0302ang\u0302o sekve ne multe utilus al TEJO, kies bug\u0302eto por la jaro 2016 cetere g\u0302is nun ne estis prezentita al la komitato."}, {"text_idx": "#000012", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000021", "text": "Alig\u0302i al 400 aliaj abonantoj"}]